রেললাইনে পা দিলে গা ছমছম করে। তাই ঢালের নুড়িপাথর ভেঙে হাঁটছি। দুপাশে ঘন সবুজ বনানী। গাছপালা ঝাঁপিয়ে পড়ায় পথটাকে মনে হয় অন্তহীন সবুজ টানেল। এ সুড়ঙ্গপথে গড়গড়িয়ে পাকসেনার গোলা-বারুদবোঝাই ট্রেন ঢুকবে। (তখনকার মরচে-রঙা রেলের বগি পাওয়া দুষ্কর। তাই ট্রেনের আইডিয়াটা বাদ দিতে হয়। পরে কম্পিউটার গ্রাফিকসের মাধ্যমে মুছে ফেলা হয় ‘ময়মনসিংহ কৃষি বিশ্ববিদ্যালয় স্টেশন’ লেখা সাইন। সিনেমায় মুক্তিযোদ্ধাদের চলাচলের কাঠের স্লিপার-সংবলিত রেললাইনটুকু অনেক খোঁজাখুঁজির পর পাওয়া গিয়েছিল।)